ຂະບວນການແຂ່ງຂັນຮັກຊາດໃນໄລຍະປະຈຸບັນ
11 ມິຖຸນາ 2014 - 18:36:55
ວັນທີ 11/6/1948, ທ່ານປະທານ ໂຮ່ຈິມິນ ໄດ້ມີຄຳຮຽກຮ້ອງອອກແຮງແຂ່ງຂັນຮັກຊາດ, ເປີດສາກໃຫ້ແກ່ຂະບວນການແຂ່ງຂັນຮັກຊາດໃນທົ່ວປະເທດ. ນັບແຕ່ນັ້ນເປັນຕົ້ນມາ, ບັນດາ ຂະບວນການແຂ່ງຂັນຮັກຊາດໄດ້ສະແດງ ໃຫ້ເຫັນແຈ້ງກ່ຽວກັບຄຸນທາດຄຸນສົມບັດຂອງຊາວຫວຽດນາມ, ອັນໄດ້ນຳມາເຊິ່ງປະສິດທິຜົນທີ່ແທດຈິງໃນກິດຈະການສ້າງສາ ແລະ ປົກປັກຮັກສາປະເທດຊາດ.
ຕາມແນວຄິດຂອງປະທານໂຮ່ຈິມິນແລ້ວ, ການແຂ່ງຂັນ, ຍ້ອງຍໍ, ມອບລາງວັນແມ່ນກຳລັງຊຸກຍູ້ການພັດທະນາປະເທດຊາດ, ແມ່ນມາດຕະການທີ່ສຳຄັນເພື່ອກໍ່ສ້າງມະນຸດໃໝ່ ແລະ ຕ້ອງໄດ້ດຳເນີນເປັນປະຈຳ, ຕໍ່ເນື່ອງໃນແຕ່ລະວັນ. ໂດຍເຊື່ອມຊຶມແນວຄິດນີ້, 66 ປີ ທີ່ຜ່ານມາ, ຢູ່ຫວຽດນາມມີຫຼາຍຂະບວນການແຂ່ງຂັນຢ່າງຟົດຟື້ນ, ທົ່ວເຖິງ, ປະກອບສ່ວນສ້າງກຳລັງຊຸກຍູ້ອັນໃຫຍ່ຫຼວງ, ສ້າງເປັນບັນດາໄຊຊະນະຂອງການປະຕິວັດຫວຽດນາມ.
ແຂ່ງຂັນຮັກຊາດເພື່ອສ້າງສຳເລັດບັນດາຈຸດໝາຍຂອງພາລະກິດປະຕິວັດ
ໃນຊຸມປີແຫ່ງການຕໍ່ຕ້ານໆຝະລັ່ງ ແລະ ອາເມລິກາ, ຢູ່ຫວຽດນາມມີບັນດາຂະບວນການແຂ່ງຂັນໃຫຍ່ຄື : “ໄຫເຂົ້າຕໍຕ້ານ”, “ລົບລ້າງຄວາມອຶດຫິວ, ລົບລ້າງຄວາມໂງຈ້າ, ດັບສູນສັດຕູເຂົ້າມາຮຸກຮານ” , “ ຊາວໜຸ່ມ 3 ກຽມພ້ອມ” “ ອາຍຸຕ່ຳປັນຍາສູງ”, “ ສອນດີຮຽນເກັ່ງ”....ຂະບວນການແຂ່ງຂັນນີ້ໄດ້ສ້າງກຳລັງແຜ່ຂະຫຍາຍຢ່າງແຂງແຮງໃນຊີວິດສັງຄົມ, ລະດົມໃຈປະຊາຊົນທຸກຊັ້ນຄົນຕັ້ງໜ້າອອກແຮງງານ, ທຳການຜະລິດ, ຕໍ່ສູ້ຍາດເອົາເອກະລາດແຫ່ງຊາດ, ໂຮມປະເທດຊາດເປັນເອກະພາບ.
ໃນໄລຍະປ່ຽນແປງໃໝ່, ເພື່ອຕອບສະໜອງຄວາມຮຽກຮ້ອງຕ້ອງການຂອງພາລະກິດຍູ້ແຮງການຫັນປະເທດຊາດເປັນປະເທດອຸດສາຫະກຳ ແລະ ທັນສະໄໝໃຫ້ດີກວ່່ານັ້ນ, ບັນດາຂະແໜງການ, ຂັ້ນຕ່າງໆຂອງຫວຽດນາມໄດ້ຜັນຂະຫຍາຍຫຼາຍຂະບວນການແຂ່ງຂັນໃຫຍ່ຄື : “ທົ່ວປວງຊົນສາມັກຄີສ້າງຊີວິດວັດທະນະທຳ”, “ຊາວກະສີກອນທຳການຜະລິດ, ດຳເນີນທຸລະກິດເກັ່ງ” , “ຊາວໜຸ່ມກໍ່ຮ່າງສ້າງຕົວ”, “ຕອບບຸນແທນຄຸນ”, “ເພື່ອຮ່ວາງຊາ, ເຈືອງຊາທີ່ຮັກແພງ”, “ ທົ່ວປະເທດຮ່ວມແຮງຮ່ວມໃຈກໍ່ສ້າງຊົນນະບົດໃໝ່”... ຂະບວນການມີບົດບາດສຳຄັນເພື່ອໃຫ້ທັງຊາດຫວຽດນາມປະຕິບັດບັນດາໜ້າທີ່ເສດຖະກິດ-ສັງຄົມຢ່່າງມີໄຊ, ປັບປຸງການປ້ອງກັນຊາດ ປ້ອງກັນຄວາມສະຫງົບ, ເພີ່ມທະວີການເຊື່ອມໂຍງເຂົ້າກັບສາກົນ.
ຈຸດໝາຍຂອງຂະບວນການແຂ່ງຂັນຮັກຊາດປະຈຸບັນ.
ຫວຽດນາມພວມກ້າວເຂົ້າສູ່ໄລຍະຫັນປະເທດຊາດເປັນປະເທດອຸດສາຫະກຳ ແລະ ທັນສະໄໝ ແລະ ເປີດກ້ວາງການເຊື່ອມໂຍງເຂົ້າກັບສາກົນເພື່ອພັດທະນາພື້ນຖານເສດຖະກິດການຕະຫຼາດຕາມກຳນົດທິດສັງຄົມນິຍົມໃຫ້ແຂງແຮງ, ປະຕິບັດຈຸດໝາຍ “ ປະຊາຊົນຮັ່ງມີ, ປະເທດຊາດເຂັ້ມແຂງ” ເທື່ອລະກ້າວ, ເພື່ອຮອດປີ 2020ນຳຫວຽດນາມກາຍເປັນປະເທດອຸດສາຫະກຳ ທັນສະໄໝໂດຍພື້ນຖານ. ຂະບວນການແຂ່ງຂັນຮັກຊາດໄລຍະປະຈຸບັນຢູ່ຫວຽດນາມ ແມ່ນສະແດງໃຫ້ເຫັນຢ່າງອຸດົມສົມບູນ ແລະ ມີຫຼາຍຮູບຫຼາຍສີ. ໃນນັ້ນ, ສຳຄັນກວ່່າໝູ່ແມ່ນການແຂ່ງຂັນຮ່ຳຮຽນ ແລະ ເຮັດຕາມແບບຢ່າງຄຸນສົມບັດປະທານໂຮ່ຈິມິນ ໃນທຸກໆຂົງເຂດໃນຊີວິດສັງຄົມ, ພິເສດແມ່ນໃນການພັດທະນາເສດຖະກິດ ແລະ ໃນການກໍ່ສ້າງພັກກອມມູນິດຫວຽດນາມໃຫ້ໂປ່ງໃສ, ໝັ້ນຄົງເຂັ້ມແຂງ. ພ້ອມກັນນັ້ນ, ກໍແຂ່ງຂັນພັດທະນາເສດຖະກິດໃຫ້ບັນລຸສະມັດຕະພາບ, ຄຸນນະພາບ ແລະ ປະສິດທິຜົນສູງສຸດ, ຮັບປະກັນລະດັບການເຕີບໂຕສູງໃນແຕ່ລະປີ. ຢູ່ຫວຽດນາມກໍຍັງມີບັນດາຂະບວນການແຂ່ງຂັນພັດທະນາວິທະຍາສາດເຕັກໂນໂລຢີ, ຍົກສູງກຳລັງຄວາມສາມາດພາຍໃນ, ເສີມຂະຫຍາຍຫົວຄິດປະດິດສ້າງໃນພາລະກິດວິທະຍາສາດ ແລະ ເຊື່ອມໂຍງເຂົ້າກັບເສດຖະກິດສາກົນ, ຖືນັ້ນແມ່ນບັນດາປັດໄຈສຳຄັນເພື່ອຊຸກຍູ້ຈຸດໝາຍຫັນປະເທດຊາດເປັນປະເທດອຸດສາຫະກຳ ແລະ ທັນສະໄໝ, ພັດທະນາກຳລັງການຜະລິດເພື່ອພັດທະນາເສດຖະກິດ, ປົວແປງຊີວິດການເປັນຢູ່ຂອງປະຊາຊົນ. ການແຂ່ງຂັນພັດທະນາ ແລະ ປະຕິບັດໂຄງການສຶກສາ, ກໍ່ສ້າງທີ່ສົດໃສກໍໄດ້ຮັບການປະຕິບັດແນໃສ່ຍົກສູງລະດັບຄວາມຮູ້ຂອງປະຊາຊົນເພື່ອໃຫ້ທັນກັບບັນດາປະເທດທີ່ກ້າວໜ້າໃນໂລກ. ສິ່ງທີ່ໜ້າຮັບຮູ້ແມ່ນບັນດາຂະບວນການແຂ່ງຂັນທີ່ແຜ່ຂະຫຍາຍກວ້າງຂວາງໃນທົ່ວປະເທດ, ໃນທຸກໆຂະແໜງການ, ຂັ້ນຕ່າງໆ ພ້ອມກັບເລື່ອງແຕ່ລະສ່ວນບຸກຄົນແມ່ນບັນດາຜູ້ເປັນເຈົ້າຂອງຂະບວນການແຂ່ງຂັນຮັກຊາດ, ດັ່ງນັ້ນ, ໝາກຜົນທີ່ບັນລຸໄດ້ຈາກບັນດາຂະບວນການແຂ່ງຂັນຮັກຊາດຢູ່ຫວຽດນາມແມ່ນບັນລຸປະສິດທິຜົນດີທີ່ສຸດ ແລະ ແທດຈິງ.
ປະຫວັດການປະຕິວັດຫວຽດນາມໄດ້ສະແດງໃຫ້ເຫັນວ່າ ການແຂ່ງຂັນຮັກຊາດ ແມ່ນວຽກງານທີ່ຈຳເປັນເພື່ອແກ້ໄຂບັນດາໜ້າທີ່ການເມືອງ, ເສດຖະກິດ, ສັງຄົມ, ການປ້ອງກັນຊາດປ້ອງກັນຄວາມສະຫງົບຂອງປະເທດຊາດ ແລະ ແມ່ນກຳລັງໜູນທີ່ໃຫຍ່ຫຼວງເພື່ອປະກອບສ່ວນຊຸກຍູ້ບັນດາການເຄື່ອນໄຫວເສດຖະກິດສົງຄົມໃຫ້ພັດທະນາ. ບັນດາຂະບວນການແຂ່ງຂັນຮັກຊາດປະຈຸບັນ ສືບຕໍ່ສ້າງກຳລັງໜູນດ້ານຈິດໃຈອັນລ້ຳຄ່າ, ສ້າງເປັນກຳລັງແຮງສັງລວມ, ເປັນປັດໄຈສຳຄັນເພື່ອປະຕິບັດໜ້າທີ່ພັດທະນາເສດຖະກິດສັງຄົມ, ຮັບປະກັນ ການປ້ອງກັນຊາດປ້ອງກັນຄວາມສະຫງົບ ແລະ ການເຊື່ອມໂຍງເຂົ້າກັບສາກົນຂອງຫວຽດນາມ .